CELEX: C2007/117/08
Language: el
Date: 2007-05-26 00:00:00
Title: Υπόθεση C-113/07 P: Αίτηση αναιρέσεως που υπέβαλε στις 27 Φεβρουαρίου 2007 η Selex Sistemi Integrati S.p.A. κατά της αποφάσεως του Πρωτοδικείου (δεύτερο τμήμα), της 12ης Δεκεμβρίου 2006 , στην υπόθεση T-155/04, Selex Sistemi Integrati S.p.A. κατά Επιτροπής

26.5.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 117/5
            
         Αίτηση αναιρέσεως που υπέβαλε στις 27 Φεβρουαρίου 2007 η Selex Sistemi Integrati S.p.A. κατά της αποφάσεως του Πρωτοδικείου (δεύτερο τμήμα), της 12ης Δεκεμβρίου 2006, στην υπόθεση T-155/04, Selex Sistemi Integrati S.p.A. κατά Επιτροπής
   (Υπόθεση C-113/07 P)
   (2007/C 117/08)
   Γλώσσα διαδικασίας: η ιταλική
   Διάδικοι
   
      Αναιρεσείουσα: Selex Sistemi Integrati S.p.A. (εκπρόσωποι: F. Sciaudone, R. Sciaudone και D. Fioretti, avvocati)
   
      Αντίδικος στην αναιρετική διαδικασία: Επιτροπή των Ευρωπαϊκών Κοινοτήτων, Eurocontrol — Organisation européenne pour la sécurité de la navigation aérienne
   Αιτήματα της αναιρεσείουσας
   Η αναιρεσείουσα ζητεί από το Δικαστήριο:
   
               —
            
            
               να ακυρώσει την απόφαση του Πρωτοδικείου των Ευρωπαϊκών Κοινοτήτων της 12ης Δεκεμβρίου 2006 στην υπόθεση T-155/04 και να αναπέμψει την υπό κρίση υπόθεση στο Πρωτοδικείο, προκειμένου αυτό να αποφανθεί επί της ουσίας της υποθέσεως υπό το πρίσμα των διευκρινίσεων που θα παράσχει το Δικαστήριο·
            
         
               —
            
            
               να καταδικάσει την Επιτροπή στα δικαστικά έξοδα της παρούσας διαδικασίας καθώς και της διαδικασίας της υποθέσεως T-155/04.
            
         Ισχυρισμοί και κύρια επιχειρήματα
   Προς στήριξη των αιτημάτων της, η αναιρεσείουσα προβάλλει σειρά σφαλμάτων επί της διαδικασίας και της επί ουσίας.
   Επί των σφαλμάτων όσον αφορά τη διαδικασία
   Όσον αφορά τα προβαλλόμενα σφάλματα επί της διαδικασίας που προσάπτει στο Πρωτοδικείο, η αναιρεσείουσα επικαλείται:
   
               —
            
            
               παράβαση του άρθρου 116, παράγραφος 6, του Κανονισμού Διαδικασίας του Πρωτοδικείου, στο μέτρο που επετράπη στην Eurocontrol να λάβει γνώση της δικογραφίας και να υποβάλει γραπτές παρατηρήσεις·
            
         
               —
            
            
               παράβαση του άρθρου 48, παράγραφος 2, του Κανονισμού Διαδικασίας του Πρωτοδικείου, στο μέτρο που παραμορφώθηκε το περιεχόμενο των πραγματικών περιστατικών που αποτέλεσαν βάση της αποφάσεως με την οποία κηρύχθηκαν απαράδεκτοι οι νέοι λόγοι που προέβαλε η αναιρεσείουσα·
            
         
               —
            
            
               παράβαση του άρθρου 48, παράγραφος 2, του Κανονισμού Διαδικασίας του Πρωτοδικείου, στο μέτρο που δεν ελήφθη υπόψη η στάση της Επιτροπής όσον αφορά τα πραγματικά περιστατικά που αποτέλεσαν βάση της αποφάσεως με την οποία κηρύχθηκαν απαράδεκτοι οι νέοι λόγοι που προέβαλε η αναιρεσείουσα·
            
         
               —
            
            
               παράβαση του άρθρου 66, παράγραφος 1, του Κανονισμού Διαδικασίας του Πρωτοδικείου, στο μέτρο που δεν εκδόθηκε διάταξη επί της αιτήσεως ασφαλιστικών μέτρων.
            
         Επί των σφαλμάτων όσον αφορά την ουσία
   Όσον αφορά τα σφάλματα σχετικά με την εφαρμογή του άρθρου 82 ΕΚ στη συνδρομή που παρέσχε η Eurocontrol στις εθνικές αρχές, η αναιρεσείουσα επικαλείται:
   
               —
            
            
               παραμόρφωση του περιεχομένου της προσβαλλομένης αποφάσεως·
            
         
               —
            
            
               αντιφατικότητα της αιτιολογίας στην οποία στηρίχθηκε η απόφαση περί μη ακυρώσεως της προσβαλλομένης αποφάσεως, ενώ ο πρώτος λόγος ακυρώσεως είχε γίνει δεκτός·
            
         
               —
            
            
               αντιφατικότητα της αιτιολογίας, στο μέτρο που το Πρωτοδικείο υποκατέστησε την αιτιολογία του με εκείνη που χρησιμοποίησε η Επιτροπή στην προσβαλλόμενη απόφαση·
            
         
               —
            
            
               παράβαση της πάγιας νομολογίας όσον αφορά τα όρια του δικαστικού ελέγχου·
            
         
               —
            
            
               πρόδηλη πλάνη εκτιμήσεως όσον αφορά την παράβαση του άρθρου 82 ΕΚ.
            
         Όσον αφορά τα σφάλματα σχετικά με την εφαρμογή του άρθρου 82 ΕΚ στις δραστηριότητες τυποποιήσεως που ασκεί η Eurocontrol, η αναιρεσείουσα επικαλείται:
   
               —
            
            
               παραμόρφωση του περιεχομένου της προσβαλλομένης αποφάσεως·
            
         
               —
            
            
               αποδοχή ορισμού της έννοιας της οικονομικής δραστηριότητας αντίθετου προς εκείνο που καθιέρωσε η κοινοτική νομολογία·
            
         
               —
            
            
               εσφαλμένη ερμηνεία και εφαρμογή της κοινοτικής νομολογίας στον τομέα των παροχών κοινωνικής ασφαλίσεως·
            
         
               —
            
            
               παράβαση της υποχρεώσεως προσήκουσας αιτιολογήσεως.
            
         Όσον αφορά τα σφάλματα σχετικά με τη δυνατότητα εφαρμογής του άρθρου 82 ΕΚ στις δραστηριότητες έρευνας και ανάπτυξης (ειδικότερα στον τομέα της απόκτησης πρωτοτύπων και του καθεστώτος πνευματικής ιδιοκτησίας) εκ μέρους της Eurocontrol, η αναιρεσείουσα επικαλείται:
   
               —
            
            
               πρόδηλη παραμόρφωση του περιεχομένου της προσβαλλομένης αποφάσεως·
            
         
               —
            
            
               αποδοχή ορισμού της έννοιας της οικονομικής δραστηριότητας αντίθετου προς εκείνο που καθιέρωσε η κοινοτική νομολογία·
            
         
               —
            
            
               αλλοίωση και παραμόρφωση του περιεχομένου των αποδεικτικών στοιχείων που παρέσχε η αναιρεσείουσα όσον αφορά την οικονομική φύση της διαχειρίσεως του καθεστώτος πνευματικής ιδιοκτησίας της Eurocontrol.